Document ID: /roh_data/filtered/fineweb-2-filterrobots_roh.jsonl.gz/52449

Las autoritads svizras online
Las premias per las cassas da malsauns pon midar mintga onn. Ellas vegnan communitgadas mintgamai l'atun suenter che l'Uffizi federal da sanadad publica las ha approvadas. Las premias per las cassas da malsauns èn differentas da cassa a cassa e da lieu da domicil a lieu da domicil.
Sche Vus vulais midar Vossa cassa da malsauns, faschais Vus quai per regla per la fin da l'onn. Mintgamai l'atun approvescha l'Uffizi federal da sanadad publica las premias per l'onn proxim. La nova premia As vegn communitgada en scrit tras Vossa cassa da malsauns fin il pli tard la fin d'october. Vus avais alura temp fin il pli tard ils 30 da november da desdir l'assicuranza. Attenziun: A questa data sto l'assicuranza avair survegnì Vossa brev da desditga.
Persunas assicuradas cun ina franschisa ordinaria (300 francs) han in ulteriur termin da desditga sin la fin da zercladur. Il termin da desditga è 3 mais.
Il termin per desdir l'assicuranza supplementara è per regla la fin da settember, ils termins da desditga pon esser differents. As infurmai en las cundiziuns contractualas u directamain tar Vossa cassa da malsauns. Las assicuranzas supplementaras e las assicuranzas fundamentalas n'èn betg colliadas ina cun l'autra. Ellas pon vegnir fatgas tar differentas cassas. Vus dastgais pia senz'auter midar Vossa cassa da malsauns per l'assicuranza fundamentala e laschar las assicuranzas supplementaras tar la cassa veglia.